Papersnake/gushiwen huggingface dataset:
苏武慢 江亭远眺
韩守益（明代）

地涌岷峨，天开巫峡，江势西来百折。击楫中流，投鞭思济，多少昔时豪杰。

鹤渚沙明，鸥滩雪净，小艇鸣榔初歇。喜凭阑、握手危亭，偏称诗心澄彻。

还记取、王粲楼前，吕岩矶外，别样水光山色。烟霞仙馆，金碧浮图，尽属楚南奇绝。

紫云箫待，绿醑杯停，咫尺良宵明月。拚高歌、一曲清词，遍彻冯夷宫阙。
怀怡云平老三首
刘应时（宋代）

柔桑已密吴蚕老，帘幙低垂燕子飞。
想见石栏倒闭点笔，海云深重湿山衣。
伯时彭蠡春牧图
黄庭坚（宋代）

岳阳楼上春已归，湖中鸿雁拍波飞。
布帆天阔随鸟道，石林风冕吹人衣。
春水初生及马腹，浮滩欲上西山麓。
遥看绝岭秀云松，上有垂萝暗溪谷。
沙眠草啮性不骄，侧身注目鸣相招。
林间瞥过星烁烁，原上独立风萧萧。
君不见中原真种胡尘没，南行市骨何仓卒。
秪收力健载征夫，肯向时危辨奇骨。
即令贡马西北来，东西坊监屯云开。
纷然驽骥同秣，尔可不忧四蹄脱。
过分水岭二首 其一
赵蕃（宋代）

水激风仍疾，山丛日易收。才欣稍妍暖，忽恐变飕飗。

久客奚多感，对兹真欲愁。无为尚絺绤，当复念衣裘。
晚步
陈棠（宋代）

晚步沙头倚小晴，南山正与暮云横。
栖鸦啼处野烟合，飞鸟去边孤月生。
树暗风微花气度，溪深雨涨水痕平。
夜阑衣湿迷归路，仿佛前村灯火明。
翠碧杯
郭祥正（宋代）

翠碧杯，满酌正是桃花开。一年三百六十日，几人待得春归来。

春归来，不饮酒，翠碧之杯尔何有。
贺新郎（别竹西）
吕渭老（宋代）

斜日封残雪。记别时、檀槽按舞，霓裳初彻。唱煞阳关留不住，桃花面皮似热。渐点点、珍珠承睫。门外潮平风席正，指佳期、共约花同折。

情未忍，带双结。钗金未断肠先结。下扁舟、更有暮山千叠。别后武陵无好梦，春山子规更切。但孤坐、一帘明月。蚕共茧、花同蒂，甚人生要见，底多离别。谁念我，泪如血。
点绛唇
杨芸（清代）

虬箭叮咚，一天凉晕惊秋□。卷帘新月。花影玲珑人。

细数归期，帘近重阳节。愁如结。满城风色。砧杵催寒急。
至真州第五十九
文天祥（宋代）

万里长江边，去国同目粲。
青山意不尽，皇天照嗟叹。
陈先辈以佳章见投报赠一律
王世贞（明代）

南州一刺许登堂，白下于今是豫章。古调自来归伯玉，高名当豫比元方。

家藏敝帚惭难荐，客有明珠喜欲狂。岂为西台多列柏，看君字字挟风霜。
太孺人蒋氏挽词
楼钥（宋代）

之死靡他志，天乎不谅人。
嫠孤蓬在首，艰苦棘成薪。
晚福容千指，心空灭六尘。
平生贞烈意，终作坐忘身。
夜雨
陈师道（宋代）

十月天犹雨，三更月失明。
溟蒙才洒润，点滴不成声。
辟户风烟入，投林鸟雀轻。
旅怀终易感，倏起别离情。
蚕女
司马扎（唐代）

养蚕先养桑，蚕老人亦衰。
苟无园中叶，安得机上丝。
妾家非豪园，官赋日相追。
鸣梭夜达晓，犹恐不及时。
但忧蚕与桑，敢问结发期。
东邻女新嫁，照镜弄蛾眉。
古像赞二百零五首 其十一 大禹
孙承恩（明代）

声律身度，左绳右矩。地平天成，功在万世。治存典则，道叙龟畴。

稽首明明，示我大猷。
依韵和希深立春后祀风伯雨师毕过午桥庄
梅尧臣（宋代）

青郊谁驻马，谢客思池塘。野水微波绿，江梅嫩蕊黄。

初从奠风雨，遂此乐壶觞。已爱幽禽语，园林即日芳。
过安陆旧居邻里相送
宋祁（宋代）

绿杨枝外斗阑干，出客鸡鸣过近关。
岂有车徒休汝上，暂同邻里到方山。
离魂正对春波苦，羁思犹随倦鸟还。
多谢沧浪送征棹，更沾馀沫洗衰颜。
丁丑偶成
柴元彪（宋代）

燕山形势地，从古是京师。
宇宙人俱换，山川影不移。
马谙朝北路，梅报向南枝。
腊尽春来候，荣枯各有时。
久雨秋怀二首
刘学箕（宋代）

孤云野鹤情自在，碧水丹山人易安。
哀鸿独叫暮天阔，宿鹭双易秋雨寒。
蔗林遮眼青到市，柏叶漫山红隔水。
不将浊酒急驱除，满意风光谁料理。
陪杜充张恕鸿庆宫避暑
苏辙（宋代）

至后雨如泻，晴来热更多。
簿书沾汗垢，岩石思藤萝。
赖有祠宫沾，时容俗客过。
老郎无不可，公子亦能和。
道胜还相接，禅迷屡见诃。
清凉生绝念，烦暑散沉疴。
古木便张幄，鸣禽巧当歌。
桃香呈绛颊，瓜熟裹青罗。
饭细经唇滑，茶新到腹薖。
剧谈时自笑，饱食更无它。
适意未应厌，后游真若何。
官居邻曲沼，田畎助清波。
晚照明疏柳，微风响众荷。
因舟尚可载，小雨试渔蓑。
赋鞏丈鹦鹉三首
姜特立（宋代）

陇汧归路渺漫漫，且向金笼刷羽翰。
院静日长频送语，时时图得主翁看。
大方圆上人有亭扁客航在越上远林先生索赋
凌云翰（元代）

老禅杯渡恐鸥惊，聊结虚亭喻物情。春水祗疑天上坐，晚风还想月中行。

此身江海长为客，彼岸舟航浪得名。夜半壑中谁负去，欲将此语问庄生。
赠张员外儿
杜荀鹤（唐代）

张公一子才三岁，闻客吟声便出来。唤物舌头犹未稳，

诵诗心孔迥然开。天生便是成家庆，年长终为间世才。

月里桂枝知有分，不劳诸丈作梯媒。
雁山
赵汝回（宋代）

木叶新时雨亦晴，山中少驻不妨程。
童嫌路峻频痴坐，僧喜岩幽每促行。
草荡春深无雁到，松林月上有猿声。
石屏一带三千丈，可惜题诗又不成。
三句颂·截断众流
道禅师（宋代）

堆山积岳来，一一尽尘埃。
更擬论玄妙，冰消解瓦摧。
游终南山
姚合（唐代）

策杖度溪桥，云深步数劳。青猿吟岭际，白鹤坐松梢。
天外浮烟远，山根野水交。自缘名利系，好此结蓬茆。
米元章道林诗帖赞
岳珂（宋代）

道林之名，予不得而知。
云泉松石之胜写于涟漪，必其地之景物足以称其诗也。
今其陈迹杳然，已无复遗。
予盖尝登瑞墨之基，涉一境之陂陀，
皆平芜与荒畦，又恶睹所谓毕世相忘之奇。
泉陊云归，松桥斧随，
世固多有之。而予独于此奇其北向之悲也。
行香子 怀小云六妹
左锡璇（清代）

绿晚红稀。景物都非。叹年华弃我如遗。怅花吊酒，只为伤离。

更宿酲酥，残梦觉，五更时。

宾鸿不见，锦书望断，■空教两下相思。天长地久，莫问归期。

奈别离多，欢会少，待何之。
壬午三月廿三日偕诸生携酒过公美家公美宅前
陈文蔚（宋代）

青春深处每徘徊，为爱花城锦绣堆。
谁似君家奇绝处，坐迎春色入门来。
南乡子 袅矶吊昭烈夫人
华长发（清代）

遗庙祀江洲。红粉凋残土一丘。遥望瞿塘归梦杳。

悠悠。不尽长江滚滚流。

何事赚荆州。鼎足三分志未休。铁索千寻烧断后。

孙刘。一样降帆出石头。
重寓文空新室
释函可（明代）

岂有穷猿偏择木，到来此地便相宜。云生榻底长听鸟，雪满峰相自赋诗。

难得主人终不厌，几多弟子尽如斯。从今拗折乌藤杖，久病无能力已衰。
鹤舒台是安期上升处
黎民表（明代）

安期鍊玉液，飞步凌紫霄。空馀璇台在，千古郁岧峣。

金床锁灵穴，碧树敷英翘。鸾笙空缥缈，鹤驭徒逍遥。

物化迹逾胜，理惬境自超。愿弭云中驾，随君挥碧寥。
四月望日宿泐巴泉，雨雪，次日早行，晴霁
雷以諴（清代）

首夏东归去路宽，泐巴行馆客衣单。侵晨忽把羊裘换，蚱夜犹怜兔魄寒。

雨歇风清云渐散，雪消砂硬土全干。四时一月都经过，好作炎凉世态看。
题淡山岩二首
黄庭坚（宋代）

去城二十五里近，天与隔尽俗子尘。
春蛙秋蝇不到耳，夏凉冬暖总宜人。
岩中清磬僧定起，洞口绿树仙家春。
惜哉次山世未显，不得雄文鑱翠珉。
梨园图
释宗泐（明代）

千树花如雪，梨园春昼迟。霓裳齐起舞，凤管不停吹。

院落深沈处，君王醉醒时。玉人怜貌损，折取半开枝。
天马行同唐荆川太史游普济寺作
孟洋（明代）

风催白草霜叶丹，嶙峋黛色标南极。晨起冲寒恣攀陟，扪萝策杖嗟无力。

林壑阴森径转回，赤霞掩映青莲开。殿阁参差翠微畔，黄金作户玉为台。

玉台金户通流水，门外孤峰插天起。往往飞花下石坛，呦呦驯鹿临崖涘。

脩竹长松烟雨间，鸣琴对月醉忘还。回首氤氲渺城市，悠然身世非人寰。

江东才子金闺客，遥下天门飞汉节。覃恩中土焕尧文，览胜南州探禹穴。

嵩高伊阙剩遨游，淮汝风烟亦暂留。校书懒卧扬雄阁，作赋常思王粲楼。

山中载酒摛毫素，尽日讴吟倚双树。飞泉寒谷生光辉，珠宫画壁流云雾。

蹊路欣看天马过，驽骀学步愧蹉跎。凌云逐电燕台去，悬想瑶阶响玉珂。
海军衙门歌，同温慕柳同年作
丘逢甲（清代）

大东沟中炮声死，旅顺口外逃舟驶。刘公岛上降幡起，中人痛哭东人喜。

旁有西人竞嗷訾，中国海军竟如此。衙门主者伊何人，万死何辞对天子！

坐縻廿三行省万万之金钱，经营惨淡三十年。衙门循例保将领，翠翎鹤顶何翩翩！

南军北军合操日，炮云蓊起遮苍天。群轮辗海迷青烟，谓此足当长城坚。

一东人耳且不敌，何况西人高掌远蹠纷来前？我不能工召洋匠，我不能军募洋将。

衙门沈沈不可望，若有人兮坐武帐。早知隶也实不力，何事挥金置兵仗？

战守无能地能让，百万冤魂海中葬。购船购炮仍纷纷，再拚一掷振海军。

故将逃降出新将，得相从者皆风云。风云黯淡海无色，大有他人鼾吾侧。

楼船又属今将军，会须重铸六州铁。宝刀拜赐趋衙门，军中岂知天子尊？

敛缩海界张军屯，海风画啸龙旗翻。天吴海若群飞奔，阴符秘授鬼莫测。

何取书生纸上之空言？噫吁乎，书生结舌慎勿言，衙门主者方市权。
请人画嵩山图
张咏（宋代）

嵩阳三十六峰寒，向为明时隐遁难。
却顾事繁思不及，如何与作画图看。
留别念空
圆复（明代）

问水寻山各自忙，草鞋无底踏秋霜。
江南游遍将江北，何日还来共竹房。
书仁里族侄佐时家庆卷后八绝 其八
程敏政（明代）

风尘楚楚脱尘凡，更向群中数阿咸。坐想后来应跨灶，笑人终岁著青衫。
还文雅师书帙
梅尧臣（宋代）

编绝不加新，于今十二春。
绿窗重展目，静几勿生尘。
岂爱吾庐日，终将道者亲。
莫嫌同刺字，漫灭看难真。
点绛唇
宋先生（宋代）

这个工夫，因师传授知元祖。论甚子午。说甚龙和虎。

只在目前，明有神仙路。速修取。有朝归去。消了阴司簿。
送吴龙图归阙
吕陶（宋代）

蜀山千寻立，奇势凌穹苍。岷水万里走，怒流吞沧浪。

南连楚越腹，北际秦陇吭。乾坤所造作，险固天下彊。

四境高与深，沃野蟠中央。天时少凶旱，地力宜耕桑。

生齿万亿计，赀货丰且穰。运载实内府，重车不停箱。

公廪己腐粟，私家始馀粮。恬然礼义俗，杳在无何乡。

王泽或壅闭，土风亦悲凉。所以二僭伪，草木罹凋伤。

继有三盗起，氛埃屡飞飏。耳目殊未远，本末犹可详。

朝廷任连帅，指顾宁一方。圣造尔莫测，恩波但流长。

我公来息蕃，琴瑟更而张。至诚极恺悌，大事费忖量。

澄挠孰清浊，中和匪柔刚。蜀人自荷戴，颂口殊锵洋。

仰公若梁栋，爱公比琳琅。谓宜立大厦，岂特为圭璋。

愿公保遐福，坚厚如陵冈。期公享眉寿，岁月过绮黄。

或吐药石论，百脉除膏肓。或执陶冶柄，四序时雨旸。

歌德动金石，书勋满旂常。舆意信如此，惟公协行藏。

清风耸朝野，阔步由康庄。昔为御史时，率先问豺狼。

及其按河患，巨奸缩锋铓。边兵好掎角，公令无出疆。

狱奏或反汗，公嗟为飞章。斯事最卓荦，辉耀日月旁。

平生宝大节，安肯差毫芒。都俞既会合，事业尤辉光。

盖以大臣道，施之辅虞唐。雅意有馀裕，玩占得黄裳。

此语知者重，不惟谈否臧。稽首告天子，高贤民所望。
浮云，别高士敏
张昱（元代）

人生如浮云，聚散何可必！倏忽万里馀，求之渺无迹。

有时天上见，若我旧相识。飘摇玉雪姿，可望不可即。

羡此淩风翰，与彼得共适。
宫词
武衍（宋代）

梨花风动玉阑香，春色沈沈锁建间。
唯有落红官不禁，尽教飞舞出宫墙。
奢侈吟
邵雍（宋代）

侈不可极，奢不可穷。
极则有祸，穷则有凶。
梁王吹台
王安石（宋代）

繁台繁姓人，埋灭为蒿蓬。
况乃汉骄子，魂游谁肯逢。
缅思当盛时，警跸在虚空。
蛾眉倚高寒，环佩吹玲珑。
大梁千万家，回首云蒙蒙。
仰不见王处，云间指青红。
宾客有司马，邹枚避其锋。
洒笔飞鸟上，为王赋雌雄。
借今此不传，楚辞擅无穷。
空余一丘土，千载播悲风。
寄徐子
李时行（明代）

穷爱南州徐孺子，风流文采向人高。十年岭海双龙剑，千里云霄一布袍。

醉后有诗题竹叶，枕边无梦听松涛。拂衣我欲沧浪去，回首清歌羡汝曹。
观音赞
释如净（宋代）

端坐圆通妙微相，众生眼里堆青嶂。
晓来窗外听啼禽，春风不在花枝上。
句 其三
吴激（宋代）

山侵平野高低树，水接晴空上下星。
玉漏迟
王鹏运（清代）

望中春草草。残红卷尽，旧愁难扫。载酒园林，往日游情倦了。

几点飘零花絮，作弄得、阴晴多少。归梦好。宵来犹记，骖鸾亲到。

尾长翼短如何，算愁里听歌，也伤怀抱。烂锦年华，谁信春残恁早。

留取花梢日在，休冷落、旧家池沼。吟思悄。此恨鹧鸪能道。
过十万囤 其二
祁顺（明代）

叆叇云边玉峡开，两崖相对碧崔嵬。树从黄凯村前绕，水自白羊塘上来。

酒至不辞先酩酊，诗成还欲细敲推。眼前胜景看难尽，落日滩声一棹回。
送潮阳李孜主簿
陈尧佐（宋代）

潮阳山水东南奇，鱼盐城郭民熙熙。
当时为撰玄圣碑，而今风俗邹鲁为。
中秋 其二
陈仁锡（明代）

何处不相思，中天照彻时。昌期逢圣主，月桂长新枝。
再韵
杨公远（宋代）

牧竖横清笛，骑牛引犊归。
阴凝山仿佛，暝合树依稀。
风逼衣裘冷，天将雨雪霏。
倚阑遥睇处，接翅有鸦飞。
漫兴用东坡东武与人往反粲字韵
王宗耀（清代）

我生如行路，百里可居半。佳境思惭入，往往得惊叹。

此后将安思，宁复堪把玩。过者尽陈因，来者方聚散。

岂无三数人，尚与我同伴。同伴问何为？寂寂守昏旦。

行或事锄耘，静不离几案。有时相晤语，祇觉方寸乱。

人情可欣悦，要如荐方盥。弦弛不欲闻，多病音节缓。

更张岂无术，好歌续珠贯。遏云响未成，折杨兴又懦。

复然望寒灰，寸焰依屑炭。欢颜庇广厦，劳心属旅馆。

偶逢扇暍凉，非私负曝暖。岂如东人子，但夸衣粲粲。
知非吟
邵雍（宋代）

今日已前事，知非心可凭。
虚言安足道，实行又何矜。
无药医衰老，有诗歌圣明。
纵然时饮酒，未肯学刘伶。
秋雨夜过公实 其一
黎民表（明代）

急雨驱残暑，萧然夜掩关。秋声过乱竹，凉气殷空山。

紫署君期入，青门我暂还。庭前桂花发，曾忆几人攀。
长泰方明府以双亲荣寿编见贻书此为贺
林大春（明代）

云笺何处传青鸟，点点珠玑映碧峰。瑞气遥瞻严子濑，欢声先动浚仪封。

齐眉天锡偏难老，双诏日边拟再逢。知尔三公应不换，要将忠赤报飞龙。
诗一首
张大亨（宋代）

方寸平田便有余，子孙无复废耕锄。
已将不死为嘉种，更向无何筑隐居。
春後望雪
苏辙（宋代）

秋雨仅熟禾，冬雪不揜块。
温风搜麦根，天意欲为害。
老农强推搜，妄谓春当改。
三阳已换节，六出尚茫昧。
朝看扶桑暾，夜听土囊噫。
仓场久空竭，榆枣方伐卖。
仃夫病风热，孺子作疮疥。
无知此何辜，得罪彼有在。
造物伊谁憎，亦复自无奈。
慎勿翻雪海，冻馁无疆界。
至日和南皋四首 其一
黄衷（明代）

臞梅纤柳斗春先，老眼长松送远天。云物且看苍狗外，不知今日是何年。
和张时可
姜特立（宋代）

一榻萧然文字林，闭门十日卧春阴。
园林寒重莺气寂，风雨时春草色深。
坐念治声违社酒，遥知搜句搅春心。
莫愁雁鹜分行进，簿领难埋旷士襟。
偈颂一百零二首
释慧远（宋代）

愧我金鳞困守株，误佗禅寂远招呼。
中途再领贤使命，定业难逃住子湖。
近代西曲歌 杨叛儿
鲍令晖（南北朝）

暂出白门前。
杨柳可藏乌。
郎作沈水香。
侬作博山炉。
过桃花坞有感
陈玄胤（明代）

满坞东风去路遥，野桃开处遍山椒。
林疑玉洞仙何在，花醉红颜酒未消。
飞雨乱浮春水渡，蒸霞偏染夕阳桥。
含情怅望门前立，崔护重来鬓已凋。
次韵叶左丞见寄 其三
沈与求（宋代）

幻缘东即西，妄境白成黑。那于土偶间，平地见佛国。

云山乐未央，岁月嗟何及。恩雠一快意，声利多惭德。

名成复逃名，翻恐钟鼎勒。
海瑞传
佚名（明代）

海瑞，字汝贤，琼山人。举乡试。入都，即伏阙上《平黎策》，欲开都置县，以靖乡土。识者壮之。署南平教谕。御史诣学宫，属吏咸伏谒，瑞独长揖，曰：“台谒当以属礼，此堂，师长教士地，不当屈。”迁淳安知县。布袍脱粟，令老仆艺蔬自给。总督胡宗宪尝语人曰：“昨闻海令为母寿，市肉二斤矣。”宗宪子过淳安，怒驿吏，倒悬之。瑞曰：“曩胡公按部，令所过毋供张。今其行装盛，必非胡公子。”发橐金数千，纳之库，驰告宗宪，宗宪无以罪。都御史鄢懋卿行部过，供具甚薄，抗言邑小不足容车马。懋卿恚甚。然素闻瑞名，为敛威去，而属巡盐御史袁淳论瑞及慈溪知县霍与瑕。与瑕，尚书韬子，亦抗直不谄懋卿者也。时瑞已擢嘉兴通判，坐谪兴国州判官。久之，陆光祖为文选，擢瑞户部主事。

时世宗享国日久，不亲朝，深居西苑，专意斋醮。督抚大吏争上符瑞，礼官辄表贺。廷臣自杨最、杨爵得罪后，无敢言时政者。四十五年二月，瑞独上疏曰：

臣闻君者天下臣民万物之主也，其任至重。欲称其任，亦惟以责寄臣工，使尽言而已。臣请披沥肝胆，为陛下陈之。

昔汉文帝贤主也，贾谊犹痛哭流涕而言。非苛责也，以文帝性仁而近柔，虽有及民之美，将不免于怠废，此谊所大虑也。陛下天资英断，过汉文远甚。然文帝能充其仁恕之性，节用爱人，使天下贯朽粟陈，几致刑措。陛下则锐精未久，妄念牵之而去，反刚明之质而误用之。至谓遐举可得，一意修真，竭民脂膏，滥兴土木，二十余年不视朝，法纪弛矣。数年推广事例，名器滥矣。二王不相见，人以为薄于父子。以猜疑诽谤戮辱臣下，人以为薄于君臣。乐西苑而不返，人以为薄于夫妇。吏贪官横，民不聊生，水旱无时，盗贼滋炽。陛下试思今日天下，为何如乎？

迩者严嵩罢相，世蕃极刑，一时差快人意。然嵩罢之后，犹嵩未相之前而已，世非甚清明也，不及汉文帝远甚。盖天下之人不直陛下久矣。古者人君有过，赖臣工匡弼。今乃修斋建醮，相率进香，仙桃天药，同辞表贺。建宫筑室，则将作竭力经营；购香市宝，则度支差求四出。陛下误举之，而诸臣误顺之，无一人肯为陛下正言者，谀之甚也。然愧心馁气，退有后言，欺君之罪何如！

夫天下者，陛下之家，人未有不顾其家者，内外臣工皆所以奠陛下之家而磐石之者也。一意修真，是陛下之心惑。过于苛断，是陛下之情偏。而谓陛下不顾其家，人情乎？诸臣徇私废公，得一官多以欺败，多以不事事败，实有不足当陛下意者。其不然者，君心臣心偶不相值也，而遂谓陛下厌薄臣工，是以拒谏。执一二之不当，疑千百之皆然，陷陛下于过举，而恬不知怪，诸臣之罪大矣。《记》曰“上人疑则百姓惑，下难知则君长劳”，此之谓也。

且陛下之误多矣，其大端在于斋醮。斋醮所以求长生也。自古圣贤垂训，修身立命曰“顺受其正”矣，未闻有所谓长生之说。尧、舜、禹、汤、文、武，圣之盛也，未能久世，下之亦未见方外士自汉、唐、宋至今存者。陛下受术于陶仲文，以师称之。仲文则既死矣，彼不长生，而陛下何独求之？至于仙桃天药，怪妄尤甚。昔宋真宗得天书于乾祐山，孙奭曰：“天何言哉？岂有书也！”桃必采而后得，药必制而后成。今无故获此二物，是有足而行耶？曰天赐者，有手执而付之耶？此左右奸人，造为妄诞以欺陛下，而陛下误信之，以为实然，过矣。

陛下将谓悬刑赏以督责臣下，则分理有人，天下无不可治，而修真为无害已乎？太甲曰：“有言逆于汝心，必求诸都；有言逊于汝志，必求诸非都。”用人而必欲其唯言莫违，此陛下之计左也。既观严嵩，有一不顺陛下者乎？昔为同心，今为戮首矣。梁材守都守官，陛下以为逆者也，历任有声，官户部者至今首称之。然诸臣宁为嵩之顺，不为材之逆，得非有以窥陛下之微，而潜为趋避乎？即陛下亦何利于是。

陛下诚知斋斋无益，一旦幡然悔悟，日御正朝，与宰相、侍从、言官讲求天下利害，洗数十年之积误，置身于尧、舜、禹、汤、文、武之间，使诸臣亦得自洗数十年阿君之耻，置其身于皋、夔、伊、傅之列，天下何忧不治，万事何忧不理。此在陛下一振作间而已。释此不为，而切切于轻举度世，敝精劳神，以求之于系风捕影、茫然不可知之域，臣见劳苦终身，而终于无所成也。今大臣持禄而好谀，小臣畏罪而结舌，臣不胜愤恨。是以冒死，愿尽区区，惟陛下垂听焉。

帝得疏，大怒，抵之地，顾左右曰：“趣执之，无使得遁！”宦官黄锦在侧曰：“此人素有痴名。闻其上疏时，自知触忤当死，市一棺，诀妻子，待罪于朝，僮仆亦奔散无留者，是不遁也。”帝默然。少顷复取读之，日再三，为感动太息，留中者数月。尝曰：“此人可方比干，第朕非纣耳。”会帝有疾，烦懑不乐，召阁臣徐阶议内禅，因曰：“海瑞言俱是。朕今病久，安能视事。”又曰：“朕不自谨惜，致此疾困。使朕能出御便殿，岂受此人诟詈耶？”遂逮瑞下诏狱，究主使者。寻移刑部，论死。狱上，仍留中。户部司务何以尚者，揣帝无杀瑞意，疏请释之。帝怒，命锦衣卫杖之百，锢诏狱，昼夜搒讯。越二月，帝崩，穆宗立，两人并获释。

帝初崩，外庭多未知。提牢主事闻状，以瑞且见用，设酒馔款之。瑞自疑当赴西市，恣饮啖，不顾。主事因附耳语：“宫车适晏驾，先生今即出大用矣。”瑞曰：“信然乎？”即大恸，尽呕出所饮食，陨绝于地，终夜哭不绝声。既释，复故官。俄改兵部。擢尚宝丞，调大理。

隆庆元年，徐阶为御史刘康所劾，瑞言：“阶事先帝，无能救于神仙土木之误，畏威保位，诚亦有之。然自执政以来，忧勤国事，休休有容，有足多者。康乃甘心鹰犬，捕噬善类，其罪又浮于高拱。”人韪其言。

历两京左、右通政。三年夏，以右佥都御史巡抚应天十府。属吏惮其威，墨者多自免去。有势家朱丹其门，闻瑞至，黝之。中人监织造者，为减舆从。瑞锐意兴革，请浚吴淞、白茆，通流入海，民赖其利。素疾大户兼并，力摧豪强，抚穷弱。贫民田入于富室者，率夺还之。徐阶罢相里居，按问其家无少贷。下令飚发凌厉，所司惴惴奉行，豪有力者至窜他郡以避。而奸民多乘机告讦，故家大姓时有被诬负屈者。又裁节邮传冗费。士大夫出其境率不得供顿，由是怨颇兴。都给事中舒化论瑞，滞不达政体，宜以南京清秩处之，帝犹优诏奖瑞。已而给事中戴凤翔劾瑞庇奸民，鱼肉搢绅，沽名乱政，遂改督南京粮储。瑞抚吴甫半岁。小民闻当去，号泣载都，家绘像祀之。将履新任，会高拱掌吏部，素衔瑞，并其职于南京户部，瑞遂谢病归。

万历初，张居正当国，亦不乐瑞，令巡按御史廉察之。御史至山中视，瑞设鸡黍相对食，居舍萧然，御史叹息去。居正惮瑞峭直，中外交荐，卒不召。十二年冬，居正已卒，吏部拟用左通政。帝雅重瑞名，畀以前职。正月，召为南京右佥都御史，都改南京吏部右侍郎，瑞年已七十二矣。疏言衰老垂死，愿比古人尸谏之义，大略谓：“陛下励精图治，而治化不臻者，贪吏之刑轻也。诸臣莫能言其故，反借待士有礼之说，交口而文其非。夫待士有礼，而民则何辜哉？”因举太祖法剥皮囊草及洪武三十年定律枉法八十贯论绞，谓今当用此惩贪。其他规切时政，语极剀切。独劝帝虐刑，时议以为非。御史梅鹍祚劾之。帝虽以瑞言为过，然察其忠诚，为夺鹍祚俸。

帝屡欲召用瑞，执政阴沮之，乃以为南京右都御史。诸司素偷惰，瑞以身矫之。有御史偶陈戏乐，欲遵太祖法予之杖。百司惴恐，多患苦之。提学御史房寰恐见纠擿，欲先发，给事中钟宇淳复怂恿，寰再上疏丑诋。瑞亦屡疏乞休，慰留不允。十五年，卒官。

瑞无子。卒时，佥都御史王用汲入视，葛帏敝籝，有寒士所不堪者。因泣下，醵金为敛。小民罢市。丧出江上，白衣冠送者夹岸，酹而哭者百里不绝。赠太子太保，谥忠介。

瑞生平为学，以刚为主，因自号刚峰，天下称刚峰先生。尝言：“欲天下治安，必行井田。不得已而限田，又不得已而均税，尚可存古人遗意。”故自为县以至巡抚，所至力行清丈，颁一条鞭法。意主于利民，而行事不能无偏云。
登塔望太行
陆佃（宋代）

浮图千尺俯楼台，天地晴无一点埃。日薄马初经具次，风轻船稍近蓬莱。

迁移曾费愚公力，分擘宁烦巨掌开。东北若无丘垄碍，好同灵鹫却飞来。
邦衡侍郎用旧韵废予生朝赓续为谢
周必大（宋代）

蓬山落拓复经春，宦海茫洋懒问津。
志节渐消平日壮，鬓毛空比去年新。
午桥早并绯衣相，一月还同赤壁人。
天遣驽骀追骥騄，无如才德异疵醇。
题马文璧画二首 其二
贝琼（元代）

田家一簇江南路，草阁柴扉近水开。人背夕阳巫峡去，雁将秋色洞庭来。
公园
宋祁（宋代）

幽兴足端倪，危桥便见溪。
浪轻鱼喜掷，山近鸟工啼。
弱苇披风溆，凉蔬甲雨畦。
使君来已屡，林下自成蹊。
柳边
杜甫（唐代）

只道梅花发，那知柳亦新。枝枝总到地，叶叶自开春。

紫燕时翻翼，黄鹂不露身。汉南应老尽，霸上远愁人。
吕睦仲赴诏以病不及送作诗与之
彭汝砺（宋代）

埃尘留病枕，霜雪听晨征。出谷莺声早，飞云鹤翅轻。

寒郊亦常日，物色自离情。二月春风信，期君万里程。
题徐浩书法华经
王安石（宋代）

一切法无差，水牛生象牙。
莫将无量义，欲觅妙莲华。
闰月二十日离玉山八月到余干易舟又二日抵鄱
赵蕃（宋代）

唤渡风殊怀，穿林日向中。
飞泉半崖落，峭壁与天通。
往者名犹在，仙人事已空。
徐岩不为远，归去若匆匆。
和
李洞（唐代）

东门罢相郡，此拜动京华。落日开宵印，初灯见早麻。

鹤身红旆开，仙掌白云遮。塞色侵三县，河声聒两衙。

松根醒客酒，莲座隐僧家。一道帆飞直，中筵岳影斜。

书名寻雪石，澄鼎露金沙。锁合眠关吏，杯寒啄庙鸦。

分台话嵩洛，赛雨恋烟霞。树谷期招隐，吟诗煮柏茶。
缙云道中
吕声之（宋代）

缙云通道入皇都，花满京城水满湖。
借问今来丞相府，后园人有醉歌无。
风雨
韩淲（宋代）

风雨如晦鸡既鸣，茅茨疏湿迷山楹。披衣不知所如往，炉存宿煴犹荧荧。

水流花谢青春深，前村解桥隔孤城。庾郎鲑菜当用情，瓶粟更付折脚铛。
清音亭
郑国辅（宋代）

山泉潄玉琴，尘世谁知音。
植杖憩于此，顿消名利心。
自咏二首
蔡沆（宋代）

青春不可再，白发两三茎。
得句非诗史，为文学雅成。
愁多凭酒散，老至逐人行。
开卷无相似，长吁负此生。
使光亭
陶弼（宋代）

亭上三峰臂五湖，皇华人到此躇蹰。
乡民看取黄龙节，郡吏听宣赤凤书。
南下威如霜落后，抚边恩似雨来初。
离筵河用银灯烛，自有双星照使车。
学士四荣为丘先生仲深赋 其一 史馆进书
倪岳（明代）

五夜奎光正烛空，君王初御大明宫。书从石室编摩后，人在瑶阶拜舞中。

内帑颁来仍进秩，宫壶宴罢屡酬功。词臣制作追班马，得见斯文宠数隆。
十村绝句
舒岳祥（宋代）

深谷元无邹子律，牧童携角上牛吹。
一声吹下柴门近，先报渠娘煮菜糜。
太上皇后合端午帖子词
汪应辰（宋代）

周室兴王业，尧图授圣人。
谁知皆内助，功德古无伦。
偈颂六十五首
释普济（宋代）

翳尽还明极，家乡万八千。
悬崖重撒手，古剑髑髅前。
八月十四夜与刘兰心玩月贞元阁
蒋蘅（清代）

胜友争秋爽，明河让月辉。况当凉夜永，复此清兴滋。

随事命杯凉，移坐面澄漪。掬手弄珠璧，俯身鉴幽姿。

理感意如获，晤深语亦希。竹露兼萤炫，草虫答涧澌。

微风林际来，萧萧吹鬓丝。曰归匪兴尽，怯此单罗衣。

清光转恋予，欲去尚依依。殷勤苔上石，应惜良会稀。
偈颂八十七首
释慧开（宋代）

摧邪显正，一印印定。
尽大地人，谛听谛听。
鹧鸪天
卢祖皋（宋代）

岸柳黄深绿已垂。庭花红遍白还飞。几回画蜡银台梦，双字香罗金缕衣。

山浅澹，水茫澹，水茫弥。顿无消息许多时。杏梁知有新来燕，下却重帘不放归。
舟行书怀
朱壬林（清代）

乡近翻愁远，张帆向夕征。荒汀孤雁下，独树乱鸦争。

见月渺离思，翻书多古情。寸心将母切，何计慰归耕。
有示
任崧珠（清代）

疏疏烟柳集昏鸦，曲曲雕栏映月斜。莫向楼头吹玉笛，有人清思在梅花。
寄福清翅山舅陈梦寔
敖陶孙（宋代）

路岐引人不作长，野梅官柳野风光。
看山看水入诗眼，岁月不觉须眉苍。
请从丈人开肺肠，身非石人忘故乡。
五年江湖枕书睡，梦随南云落翁堂。
亦知行坐歌白头，池南隐几浴凫双。
鳏孤肯复有羁旅，石塘破寺魂悲凉。
行锥不补万事裂，存者积压天一方。
善和里第知几易，辽东城郭空相望。
平生何用酷似舅，政似嫫母颦施嫱。
儿时拊头祝文章，祗今未入崔蔡行。
三年一书愿见贳，骨肉满县愁难当。
屋头荼醾定过墙，满窗日色文书香。
眼前欠甥颇念否，我亦口挂蠔山旁。
烦将归意作泉下，小待锦衣漫俗妆。
彪德美来会于泉有诗因次韵
张栻（宋代）

君卧衡山北，我行湘水滨。相逢还莫逆，清绝两无尘。

胜集追前日，轻阴近小春。濯缨聊复尔，举首谢簪绅。
初夏即事
王安石（宋代）

石梁茅屋有弯碕，流水溅溅度两陂。(度两陂 一作：度西陂)
晴日暖风生麦气，绿阴幽草胜花时。
鹊踏枝 顾山山茶
顾贞观（清代）

花覆七楼红十里。遍数东南，此树曾无比。碧海扶桑差可拟，绿树稠叠丹霞绮。

叹息唐昌遗玉蕊。奕叶蟠根，今日能留几。一宿只园怀帝子，梦魂何处空烟水。
初夏凹沼独坐
虞俦（宋代）

墙隈绿袅风前竹，池上青横雨后峰。
森然便有濠濮想，若者曾吞云梦胸。
杳无碧涧来鸂鶒，安得旧水藏蛟龙。
我今齿发亦自料，回首家山归兴浓。
次韵苏粹之发干见赠 其一
李弥逊（宋代）

颓龄知有几，谁复问行藏。散策苍林静，抛书白昼长。

相呼山鸟聚，自落涧花香。此地无车马，真成物我忘。
湖亭别友
释文珦（宋代）

与君俱是客，重别意如何。
斜日孤帆去，寒江风浪多。
远怀随雁影，新咏杂渔歌。
知此遨游地，何时复共过。
问信
舒岳祥（宋代）

凤栖老子近何如，骨格崚嶒久病余。
新酒得时招近局，小楼无事忆亡书。
眼昏长道青灯暗，头痒空将短发梳。
昨夜西风吹海动，磨刀准拟脍鲈鱼。
咏渔父
徐侨（宋代）

占得江湖汗漫天，了无乡县挂民编。
卖鱼买酒醉日日，长是太平无事年。
书能仁寺上人壁间
赵完璧（明代）

十二回廊月正明，菩提相见悟三生。法云真际醒尘眼，宝树清阴慰客情。

一壑泉鸣惊卓锡，半天风下质飞旌。金绳梦想开迷境，此日相从憩化城。
太常引 寿彝齐
倪瓒（元代）

柳阴濯足水侵矶。香度野蔷薇。芳草绿萋萋。问何事、王孙未归。一壶浊酒，一声清唱，帘幕燕双飞。风暖试轻衣。介眉寿、遥瞻翠微。
乌夜啼·都无一点残红
佚名（宋代）

都无一点残红。夜来风。底事东君归去、太匆匆。桃花醉。梨花泪。总成空。断送一年春在、绿阴中。
甫构西亭偶题因呈监军及幕中诸公
武元衡（唐代）

瀛海无因泛，昆丘岂易寻。数峰聊在目，一境暂清心。

悦彼松柏性，爱兹桃李阴。列芳凭有土，丛干聚成林。

信矣子牟恋，归欤尼父吟。暗香兰露滴，空翠蕙楼深。

负鼎位尝忝，荷戈年屡侵。百城烦鞅掌，九仞喜岖嶔。

巴汉溯沿楫，岷峨千万岑。恩偏不敢去，范蠡畏熔金。
逗晓
许景衡（宋代）

逗晓复篮舆，平田细路迂。村墟元阒寂，篱落更萧疏。

吠犬行随客，痴童唤觑渠。从来喜淳朴，况复野人居。
春郊寓目
王禹偁（宋代）

百舌娇慵未苦啼，雪随春水下松溪。
何人樵树和云斫，几处山田带雨犁。
蜀柳半开鸜鹆眼，海棠深结麝香脐。
东风似待闲人出，一路青莎衬马蹄。
杂曲歌辞。远别离二首
令狐楚（唐代）

杨柳黄金穗，梧桐碧玉枝。春来消息断，早晚是归时。

玳织鸳鸯履，金装翡翠簪。畏人相问著，不拟到城南。
杨夫人挽词
陈师道（宋代）

初说南奔道路长，湖边丹旐已飞扬。
百年积庆锺连璧，十念收功到净方。
绛幔未经亲宋母，绿衣犹记识黄裳。
欲图不朽须诠载，今代谁堪著石章。
赠黄秀才别
李覯（宋代）

朝闺入有籍，疏远虽见君。
世眼不识道，贫贱无高文。
兰惠生同草，鸿鹄心在云。
赠子喜别离，儿女安得闻。
南屏
朱翌（宋代）

正当昼永六十刻，久坐僧斋烹雨前。
满园菜花开向夏，一双蝴蝶飞上天。
次韵实之二首
刘克庄（宋代）

向来岁月半投闲，莫叹朝朝苜蓿盘。
身后芬芳聊自诳，眼前腥腐饱曾餐。
虫鸡一笑何须较，花鸟相疏恐被弹。
清议自为儒者设，未应羁束老黄冠。
邺城吊谢茂秦山人
计东（明代）

邺中怀古正秋风，词赋深惭谢氏工。生欲移家辞白雪，没随疑氏对青枫。

诸王礼数何常绝，七子交期竟不终。自是贵游无远识，布衣未必叹飘蓬。
春草二首 其二
释函是（明代）

年年只见绿初肥，万里天涯生事违。莫道芳菲平野尽，五陵游侠马蹄稀。
亲友冯仪之运干挽章三首
曹彦约（宋代）

有学关时用，无心与物驰。
已称黄发老，犹似彩衣时。
世道空机穽，襟期自坦夷。
只今风月夜，犹足想清规。
春日至土桥过任处士庄 其二
吴德纯（清代）

修竹围茅舍，鸟声喜客来。居乡怜野逸，煮酒乐追陪。

子秀书能读，童痴钓未回。殷勤重惜别，远寺暮钟催。
游大龙湫宿寿昌竹轩
林季仲（宋代）

晚驱羸马下层丘，路转寒塘忆旧游。半夜雨声碎庭竹，更疑飞沫溅龙湫。
佥宪徐迂斋陈冷庵会于泰和观临别言怀
罗伦（明代）

泰和观里秋光满，共对寒香进此杯。病骨可曾缘客醉，好怀今日为君开。

碧山白发定谁老，黄鹤青霄何处来。十二天章还老手，明朝归取五云裁。
秋日
释文珦（宋代）

秋气清如此，閒踪信所如。
因穷流水脉，偶到野僧居。
地远嚣纷息，山回响答虚。
几人来不得，老死向尘车。
与生公寻幽居处
张九龄（唐代）

同方久厌俗，相与事遐讨。及此云山去，窅然岩径好。

疑入武陵源，如逢汉阴老。清谐欣有得，幽闲欻盈抱。

我本玉阶侍，偶访金仙道。兹焉求卜筑，所过皆神造。

岁晚林始敷，日晏崖方杲。不种缘岭竹，岂植临潭草。

即途可淹留，随日成黼藻。期为静者说，曾是终焉保。

今为简书畏，只令归思浩。
送伦伯畴先生服阕北上
吴琏（明代）

曲江祠下水潺潺，清献坡亭紫翠环。五岭再占名相出，九重深喜状元还。

葵花向日常含赤，蜂蜜尊王数献兰。老卧江湖无所嘱，大披忠悃沃天颜。
颂一首
勇禅师（宋代）

胡孙儿子太惺惺，爱弄千年鬼眼睛。不现宰官身说法，时时来我顶头行。
送程尊师东游有寄
罗隐（唐代）

华盖峰前拟卜耕，主人无奈又闲行。且凭鹤驾寻沧海，

又恐犀轩过赤城。绛简便应朝右弼，紫旄兼合见东卿。

劝君莫忘归时节，芝似萤光处处生。
禽言九首·杜鹃
刘克庄（宋代）

门前客劝不如住，树头鸟劝不如去。
廷尉重来客又集，丞相欲去门人泣。
客误主人固不少，哀哉人有不如鸟。
寄象田昙藏主
释云岫（宋代）

迢迢西望越山青，水宿山行是几程。
为忆象耕遗迹事，劳心虽苦未劳形。
赋廷玉菊存堂
许月卿（宋代）

祖菊园翁孙菊存，君家菊谱傲兰孙。天随天问非他族，秋意秋兰自一门。

白送绕篱从谷谷，黄飘流地彼村村。花应自贺三生遇，亲见渊明无此孙。
黄雀饷程右史二子
史尧弼（宋代）

闻道赐环消息近，旋看一叶泝江来。
黄腴风味殷勤去，遥望沅湘属贺杯。
古寺疏钟
弘历（清代）

月上前村钟乍鸣，㫪容断续一声声。早知幻有皆虚梦，逸思推敲空复情。
故太恭人董氏挽词五首 其二
杨万里（宋代）

贫是儒家事，谁贫奉直如。也无一瓢饮，劣有半床书。

妇妇能攻苦，卿卿不负渠。竟令鸿与侃，相继大吾闾。
感风发汗卧病数日推枕翛然叙事为十诗 其一
韩淲（宋代）

病起窗前坐，哦诗一解颜。人生祇恁么，世事未如闲。

朝路谁知旧，田庐自往还。从今无别计，风月老溪山。
丁已到宜兴坟庵
李曾伯（宋代）

归来闲未久，老去役何堪。
未远蜀天北，又之湘水南。
奔驰缘未足，辛苦分当甘。
徒羡林泉适，长年任住庵。
集古 无睡
李俊民（金朝）

江南江北望烟波，颦黛低红别怨多。

尽日伤心人不见，卧来无睡欲如何。
曲肱诗二十首
白玉蟾（宋代）

跣足蓬头破衲衣，闷来饮酒醉吟诗。
廛中走遍无人识，我是东华大帝儿。
满庭芳 红兰花吟馆消夏分咏得枇杷
姚燮（清代）

蒂脱烟青，核含乳紫，催残春后韶华。蜡儿娇绝，纤露腻文纱。

一树江南巷陌，曾香里、听拨琵琶。君知否，无忧扇影，合护莫愁家。

何人工作赋，汉林旧树，多半栖鸦。剩金相玉质，鲜润堪夸。

几误方回恨断，也风味、略带酸些。须还忆，濛濛帘卷，绿雪细吹花。
寄恒璨
韦应物（唐代）

心绝去来缘，迹顺人间事。独寻秋草径，夜宿寒山寺。

今日郡斋闲，思问楞伽字。
二月十六日夜独酌思归四首
方回（元代）

楼前春水欲生蛙，楼上无眠夜忆家。
官道靴鸣知有雨，故溪船去好移花。
耆年极荷神只借，直性难禁世俗哗。
便可真归不须梦，烂烹新笋煮新茶。
偈颂一百三十六首
释惟一（宋代）

人间月半，天上月圆。
幸自一天明朗，何须万斛金莲。
诸人睡眼豁开见得分晓，不起于座即超于然灯之前。
其或未然，灯节元来是上元。
道中古意二绝
范成大（宋代）

桃李寂无言，垂杨照溪绿。
不见苎萝人，空吟若邪曲。
百牢关至青羊驿杂咏 其四
张问陶（清代）

云气失四山，空明如积水。亦知峰万重，且作平原喜。
送陈行之寺丞守南剑二首
杨万里（宋代）

我召公先倒，公归我亦行。
三年如梦尔，一笑可怜生。
野店绿山去，春风并辔轻。
先愁饶水上，话别若为情。
满江红·津鼓匆匆
黄子行（宋代）

津鼓匆匆，犹记得、故人相送。春江上、鸟啼花影，马嘶香鞚。情逐阳关金缕断，泪和杨柳春丝重。算别来、几度月明时，相思梦。

山万叠，愁眉耸。春一点，归心动。问风俦月侣，有谁游从。百里家山明日到，一尊芳酒今宵共。任楼头、吹尽五更风，梅花弄。
和李用夫栽小松
项斯（唐代）

移来未换叶，已胜在空山。静对心标直，遥吟境助闲。

影侵残雪际，声透小窗间。即耸凌空干，翛翛岂易攀。
仁术
朱熹（宋代）

在昔贤君子，存心每欲仁。求端从有术，及物岂无因。

恻隐来何从，虚明觉处真。扩充从此念，福泽遍斯民。

入井仓皇际，牵牛觳觫辰。向来看楚越，今日备吾身。
明日复理梦中意作
陆游（宋代）

白尽髭须两颊红，颓然自以放名翁。
客从谢事归时散，诗到无人爱处工。
高挂蒲帆上黄鹤，独吹铜笛过垂虹。
闲人浪迹由来事，那计猿惊蕙帐空。
寒食礼先师真五首 其一
释清远（宋代）

云水参寻访此宗，十年磨刮太虚空。区区力尽还依旧，方知万法本来同。
才臣设席彦修来过仍陪表臣终日之乐岂易得也
李处权（宋代）

顾我非仙李，知君实老彭。
承家罗玉树，润屋起金籯。
世路嗟多事，人生戒不情。
岁华将暮矣，切勿诉深觥。
九日望冈楼宴集，忆故山同学
李宪噩（清代）

时节会宾客，凭高怀乍宽。虽同此楼醉，未若故乡欢。

江甸日将晚，炎州风亦寒。遥思古城上，新句又传看。
蝶恋花（东湖）
黄裳（宋代）

南北两山骄欲斗。中有涟漪，莫道壶山小。落落情怀临漂渺。驾言来处铃斋悄。行到桃溪花解笑。人面相逢，竞好窥寒照。醉步欹斜西日少。欢声犹唱多情调。
偈颂一百四十一首 其五十九
释师范（宋代）

上元正月半，灯火连霄汉。千人与万人，聚头相共看。
对明篇
徐渭（明代）

四明山，高万丈。南为姚邑面前屏，北即新昌后门障。

新昌有客屏姓吕，要与此山约为主。尺素冯将一穴通，屋后安窗小如许。

窗中有时飒风雨，说是山灵教送与。夜来猛虎啸一声，雄心枕畔风吹去。

长安花枝高入天，金陵有酒多如泉。花留酒劝不肯住，归来只爱窗中眠。

窗中有书积万卷，书书尽是山灵管。有才无命不干时，亦对山灵同一莞。

闻道去年醉采石，醉去狂来呼李白。散发题书万竹中，腾屏舞剑青天侧。

此时山灵失主人，自骑青虎寻复寻。肉眼那知神道至，主人自识交亲临。

朅来笔端自有神，横开醉眼双作嗔。此时墨雨添江水，此际诗花弄莫春。

莫春江水渺无边，射策封书复几年。明珠不遇贾胡识，宝剑难酬夜色鲜。

诙谐汉庭方朔老，如闻永谢长安道。况我今为抱拲人，虮虱移家宫絮袄。

两人曾作青春屏，当时同说不同贫。君今幸不为樊鹿，亦似蛟蟠不得申。

莲花之峰亦佳丽，君胡中道相捐弃。邀我题诗对四明，我自贪君百壶旨。

只恐莲花嗔，四明喜，我亦付之一醉矣。
赠郭皋旭 其三
屈大均（明代）

少小持胎素，行将服海霞。心珠同皎月，意蕊即丹砂。

合浦探鲛室，罗浮御凤车。多情如陆贾，爱杀素馨花。
题从叔沆林园
李端（唐代）

阮宅闲园暮，窗中见树阴。樵歌依远草，僧语过长林。

鸟哢花间曲，人弹竹里琴。自嫌身未老，已有住山心。
山中杂兴 十七
王冕（元代）

家贫便食淡，年老觉身癯。
细字凭儿看，清樽待客沽。
惜春嫌谢豹，顾兔忆韩卢。
怅望青山曲，点头愧野夫。
寄介然二首
吴则礼（宋代）

昨者偶持汉节，白头未识乌蛮。
饱饭癯然摩腹，笑听船鼓过湾。
江夏寓兴二首 其二
贺铸（宋代）

陂湖蹙坊市，江汉复纵横。沮洳莎城阽，晴旸竹瓦鸣。

新文添鵩赋，异味识鼋羹。岂复悲流落，官粮寓此生。
挽仁宗皇帝辞五首
郑獬（宋代）

四海一明鉴，舟车万里通。
名王花赐绶，战士锦韬弓。
孝武曾疲战，明皇亦召戎。
争如四十载，终始太平中。
和判官喜雨
李建勋（唐代）

去祷山川尚未还，云雷寻作远声寒。人情便似秋登悦，

天色休声夜起看。高槛气浓藏柳郭，小庭流拥没花坛。

须知太守重墙内，心极农夫望处欢。
金虎白龙诗 其十四
张果（唐代）

汞在中宫芽在南，先须斟酌莫教参。黄芽不是难求药，人自无知口不缄。
甲子岁初夏连雨作寒
释文珦（宋代）

雨脚何当断，风头不肯收。
中宵还集霰，四月尚重裘。
客有涂泥叹，民怀畎亩忧。
是谁同燮理，对此合包羞。
送别
王维（唐代）

下马饮君酒，问君何所之？
君言不得意，归卧南山陲。
但去莫复问，白云无尽时。
一公新泉（一作题灵一上人院新泉）
严维（唐代）

山下新泉出，泠泠北去源。落池才有响，喷石未成痕。

独映孤松色，殊分众鸟喧。唯当清夜月，观此启禅门。
颂十玄谈·还源
释印肃（宋代）

万年松径雪深覆，水泄不通无入路。
解说门开一步周，喃喃寐语分锱素。
次韵吉老寄君庸
黄庭坚（宋代）

何郎生事四立壁，心地高明百不忧。
白眼醉来思阮籍，碧云吟罢对汤休。
诸公著力书交上，尺璧深藏价未酬。
空使君如巢幕燕，将雏处处度春秋。
倦寻芳（饯周纠定夫）
吴文英（宋代）

暮帆挂雨，冰岸飞梅，春思零乱。送客将归，偏是故宫离苑。醉酒曾同凉月舞，寻芳还隔红尘面。去难留，怅芙蓉路窄，绿杨天远。

便系马、莺边清晓，烟草晴花，沙润香软。烂锦年华，谁念故人游倦。寒食相思堤上路，行云应在孤山畔。寄新吟，莫空回、五湖春雁。
过木枥观
苏洵（宋代）

闻道精阳令，当时此学仙。
练形初似鹤，蜕质竟如蝉。
藓上搘棺石，云生画影莚。
舟中望山上，唯见柏森然。
哀江岷樵中丞 其一
蔡寿祺（清代）

罡风日夜起江滨，摧折东南柱石臣。诸葛有才方乐毅，贺兰无意救张巡。

孤军竟尔成沙鹤，大节真堪泣鬼神。犹记腐儒曾献策，早将忠义达枫宸。
咏雁
李远（唐代）

早晚辞沙漠，南来处处飞。关山多雨雪，风水损毛衣。
碧海魂应断，红楼信自稀。不知矰缴外，留得几行归。
病中和蔡坚老
刘应时（宋代）

老去光阴苦不多，孰堪疾病数驱磨。
也知溪上春光好，奈尔床头药裹何。
日永茶鸥频索唤，睡余诗眼旋揩摩。
客来怕说人间话，古井须知已不波。
再用韵戏纪山中之胜
饶节（宋代）

人既无心境自幽，问渠何事世间游。连云自种兰千本，带雪新栽橘数头。

已架酴醾连外户，便留薝卜压香油。明年不怕春寒重，收拾东风柳絮毬。
西江月·请知诸郡子弟
佚名（宋代）

请知诸郡子弟，尽是湖海高朋。今年神首赛齐云。别是一般风今。来时向前参圣，然後疏上挥名。香金留下仿花人，必定气球取胜。
至后三日雨雨连夜复三日
王鸿儒（明代）

江南冬月气犹温，风雨潇潇至后繁。
钟阜云迷禅寺塔，秦淮潮上酒家门。
闲来访戴难乘兴，老去游吴易断魂。
何似乡关醉呼骑，短衣冲雪猎平原。
偈颂六十八首
释法薰（宋代）

大小大香岩，尾巴拖地。
灵隐一机，全无所示。
若也不会，投子道底。
舟上感兴
董嗣杲（宋代）

饭时发雷江，倏已泊东流。
南北两岸雪，荡此无根舟。
远山失翠眉，近山生白头。
冻极方徯晴，云冱含雨羞。
尘境那得见，泛此如瀛洲。
宿惊恍未定，醉疑此难留。
落日漏微光，光暝无限愁。
风厉万水立，舟子惟搔头。
慷慨触潛抱，行止负隐忧。
志士亦徒苦，俗竖多不侔。
天公酿雪甚，八荒元气浮。
无语坐舟尾，景与年俱遒。
乱眼逐胜去，奔迸少自由。
风烟下江异，髯边渍霜稠。
馀樽侑登临，惜无水际楼。
问春古律
朱淑真（宋代）

春到休论旧日情，风光还是一番新。莺花有恨偏供我，桃李无言祇恼人。

粉泪洗干清瘦面，带围宽尽小腰身。东君负我春三月，我负东君三月春。
武陵春
晏几道（宋代）

绿蕙红兰芳信歇，金蕊正风流。应为诗人多怨秋。花意与消愁。

应王苑路香英密，长记旧嬉游。曾看飞琼戴满头。浮动舞应州。
重九会光化二阕·其二
韩琦（宋代）

谁言秋色不如春，及到重阳景自新。
随分笙歌行乐处，菊花萸子更宜人。
王屋山送道士司马承祯还天台
李隆基（唐代）

紫府求贤士，清溪祖逸人。江湖与城阙，异迹且殊伦。

间有幽栖者，居然厌俗尘。林泉先得性，芝桂欲调神。

地道逾稽岭，天台接海滨。音徽从此间，万古一芳春。
冬绪羁怀示萧咨议虞田曹刘江二常侍诗
谢朓（南北朝）

去国怀丘园，入远滞城阙。寒灯耿宵梦，清镜悲晓发。

风草不留霜，冰池共如月。寂寞此閒帷，琴尊任所对。

客念坐婵媛，年华稍庵薆。夙慕云泽游，共奉荆台绩。

一听春莺喧，再视秋虹没。疲骖良易返，恩波不可越。

谁慕临淄鼎，常希茂陵渴。依隐幸自从，求心果芜昧。

方轸归与愿，故山芝未歇。
六朝门。苻坚
周昙（唐代）

百万南征几马归，叛亡如猬亦何悲。

宾擒敌国诸戎主，更遣权兵过在谁。
又和 其六
郭祥正（宋代）

春事须臾不可留，花枝争上少年头。欲乘舴艋凌波去，何处佳人似莫愁。
如梦令
朱敦儒（宋代）

好个中秋时节。莫恨今宵无月。岩壑一灯青，寒浸水香留客。留客。留客。相对无言无说。
有遗梅花枕前者因成
蔡襄（宋代）

谁寄梅花置枕傍，前时复得枕清香。
因香梦彻江南路，江水浮天月似霜。
次韩无咎途中寄陆务观
章甫（宋代）

园笋看成竹，庭榴已着花。
老来犹是客，归去亦无家。
万事大槐国，一身焦谷芽。
心閒聊默坐，红日下天涯。
武宗挽歌词二首
顾非熊（唐代）

睿略皇威远，英风帝业开。竹林方受位，薤露忽兴哀。

静塞妖星落，和戎贵主回。龙髯不可附，空见望仙台。

苍生期渐泰，皇道欲中兴。国用销灵像，农功复冗僧。

冕旒辞北阙，歌舞怨西陵。惟有金茎石，长宵对玉绳。
庆春泽（与善歌者·般涉调）
张先（宋代）

艳色不须妆样。风韵好天真，画毫难上。花影滟金尊，酒泉生浪。镇欲留春，傍花为春唱。

银塘玉字空旷。冰齿映轻唇，蕊红新放。声宛转，疑随烟香悠扬。对暮林静，寥寥振清响。
赵湖州东园杂咏和人韵·矍圃
陈文蔚（宋代）

剔攘取予见经纶，中的工人又是新。
一醉使君豪气发，颇思三箭定胡人。
长相思·花似伊
欧阳修（宋代）

花似伊，柳似伊。花柳青春人别离。低头双泪垂。
长江东，长江西。两岸鸳鸯两处飞。相逢知几时。
挽孙少卿四首
陈淳（宋代）

圣主更新大化年，趋朝正预拔茅连。
青华上厕郎星列，近密光陪卿月联。
垂蹑从班提从橐，遽萌归兴乞归田。
至今士论追怀处，第诵南山景行篇。
次韵闻复西湖夏日六言 其三
释道潜（宋代）

夜深一碧万顷，彷佛明河接天。岸曲风篁成韵，绝胜细管危弦。
岁暮杂感
王嘉诜（清代）

崚嶒瘦骨醒犹狂，餔醊羞随举世忙。游倦祢衡常灭刺，客来江敩欲移床。

墦间富贵怜东郭，坐上伊优笑北堂。未许车尘涴襟袖，岁寒自惜薜萝裳。
句
李良臣（宋代）

侯家荣经山水县，胜致绝出西南州。
归后遣书问讯李敷文 其四
戴复古（宋代）

忆作南州客，归来东海滨。尚怀忧世志，忍说在家贫。

老作山林计，梦随车马尘。郁孤台上月，无复照诗人。
赠无咎以既见君子云胡不喜为韵八首
张耒（宋代）

诗坛李杜后，黄子擅奇勋。
平生执羁靮，开府与参军。
举诗秉笔徒，吟哦谩云云。
安知握奇律，一字有风云。
十七日得黄克明书报八月四日封事
顾清（明代）

劲弩分张不露弮，叠双连中巧无前。林中袖手心如水，重为西风一怅然。
战城南
黄谏（明代）

战城南，天日惨，积骨如丘塞烟晚。轻身长剑觅封侯，万里胡为不生返。

我军已战胜，彼军遂倾覆。忍使天寒闻鬼哭，全生无功空碌碌。
内乡先春
彭汝砺（宋代）

古寺前无廊，空林中有亭。淅水为襟带，萧山作画屏。

仰高听流水，志体得所宁。不能念羁旅，天地俱浮萍。

举首望飞泉，日暮未肯归。夜凉多好风，明月有清辉。

一举随所之，不如鸿鹄飞。思亲泪如雨，有露亦在衣。
小窗一首寄帅初
舒岳祥（宋代）

爱酒不嗜饮，行藏一小窗。
斜阳屐樵磴，细雨笠渔矼。
红树桥边独，青禽石上双。
永怀草庐葛，来访鹿门庞。
游宦十年于外归自浙东睹西山先茔周围林木气
虞俦（宋代）

万亩坟山遍野阴，几年樵采到如今。
藩篱有限重加护，斤斧无端免见侵。
缺处更须频检校，暇时何惜一登临。
先君暗里应倾倒，方信流长源更深。
寄寿方佥宪时鸣
顾璘（明代）

清朝早脱惠文冠，石浦云涛拂钓竿。伯仲大名天下重，行藏全节古人难。

居山岁久松鳞老，闭户秋高桂树团。青简丹砂皆长物，酒杯花蕊足交欢。
路西田舍示虞孙小诗二十四首 其八
李之仪（宋代）

须知官职为他人，老去何妨可问津。宾客欢娱童仆饱，到头活计定谁亲。
山行遇雨
李逢时（清代）

途中风雨积，夏五怯山寒。一水吞林吼，千峰引雾攒。

危崖悬栈影，老马识溪滩。为问尘寰者，谁能得此欢。
贺生日诗
许景衡（宋代）

庆系来从沁水园，勋门妇德众称难。旧闻孟母无欺语，新得嫦娥不老丹。

行见綵衣添衮绣，更饶文砌拥芝兰。却须剩种黄金菊，留待年年献寿看。
蔚州秋怀 其一
梅文明（清代）

叶下亭皋信已霜，捣衣声里杵砧忙。独寻野兴呼驴语，尽放乡心逐雁翔。

环郭万山遮远睇，凌空一塔点秋光。浮云无限苍茫意，黯黯无言绕客肠。
潮阳尉郑太玉梦至泉侧饮之甚甘明日得之东山
唐康（宋代）

入道肯著相，出神得佳泉。
起寻定中境，偶在山之巅。
四人蹋{定扌换乔}{定扌换虚}，数里闻潺湲。
循声到巉绝，满意流甘鲜。
虽深石可数，太察鱼难筌。
分为缟练长，溅作珠玑圆。
一窥宿酲解，三嚥沉疴痊。
恍惚尚疑梦，欢呼欲成癫。
山涧短於井，海饮痰生涎。
那知道在迩，几作野遗贤。
事故由人兴，物为知已妍。
谁陪濠上游，谅携室中。
虽无十丈华，中有一滴禅。
名酒觉殊胜，宜茶定常煎。
兰亭羽觞冷，鱼腹青个连。
新文来远矣，开卷犹淙然。
径欲抱琴去，临流听天全。
不但受以耳，庶几神者先。
写为梦泉操，第入乐府篇。
将前辄复却，万事付有缘。
问寝龙楼晓
尹直卿（宋代）

父母人皆有，仪刑自冕旒。问安趋燕寝，拂晓过龙楼。

鹤驾严晨卫，鸡人彻夜筹。慈闱天语接，飞栋月华收。

万姓齐呼舞，三宫款献酬。小儒忧国切，几白九分头。
春日羁情
佚名（唐代）

乡山临海岸，别业近天堄。地接龙堆北，川连雁塞西。

童年方剃削，弱冠导群迷。儒释双披玩，声名独见跻。

须缘随垦请，今乃恨暌携。寂寂空愁坐，迟迟落日低。

触槐常有志，折槛为无蹊。薄暮荒城外，依稀闻远鸡。
至黄花
李梦阳（明代）

黄花城压岑，山合昼多阴。坐见五陵雾，来为九月霖。

泥生剑戟涩，寒重鼓鼙沉。寂寞松林外，那传孤雁音。
感寓 其十九
刘弇（宋代）

快牛为犊时，数能破人车。駃騠生七日，超母每有馀。

经奇本自天，岂直循斯须。里社有病樗，黔南有駮驴。

一生便凡散，嗤彼众所俱。下愚与上智，此理信不诬。
代弟茝咏梅画十景·飞花
陈著（宋代）

独占初春早卸芳，肯随桃李炫侬妆。
如今不到寿阳额，自做孤村流水香。
冬日登八卦山
赖绍尧（清代）

晨登八卦山，信美风景别。气和天宇澄，兹游固佳绝。

冬令行春温，万汇忘惨冽。嘉木蔚成林，欣欣相媚悦。

涧草复青青，山花况未歇。谁知造化心，正气有肃杀。

羡彼兰蕙姿，含芬老岩穴。时来苟不荣，运倾或未折。

感喟遂成章，持以奉明哲。
陜西乾州民宁尔强八世同居诗以旌淑
弘历（清代）

陜民曰宁氏，八世共敦庞。田宅无分树，陈家有义尨。

易疏族益近，聚顺俗弥悾。衣岂闻常主，耕惟守厥憃。

较张才少一，拟邵已加双。是用旌闾锡，淳风式万邦。
偈颂一百三十三首 其四十四
释居简（宋代）

瞿昙几个舌头，众会几个眼睛。头头物物，刹刹尘尘。

自瞒犹自可，最苦是瞒人。
严先生钓台同范茂明浚赋
赵公豫（宋代）

汉帝中兴握赤符，先生恬澹隐名区。羊裘自是林泉物，龙德原非将相徒。

不学淮阴遭戮辱，岂同尚父预匡扶。高踪卓绝横今古，瞻拜桐江感叹俱。
隐者·松间开一径
司马扎（唐代）

松间开一径，秋草自相依。
终日不冠带，空山无是非。
投纶溪鸟伴，曝药谷云飞。
时向邻家去，狂歌夜醉归。
和黄立轩梅诗十首 其三
萧立之（宋代）

如梅合是花君子，未论孤高压众芳。不以玉堂矜富贵，何曾茅舍怨荒凉。
庐山杂兴 其二
释德洪（宋代）

幽花疏竹冷梢云，江北江南正小春。但得青山常在眼，不妨白发暗随人。
碧寻宴上有怀知己
曹邺（唐代）

荻花芦叶满溪流，一簇笙歌在水楼。金管曲长人尽醉，

玉簪恩水独生愁。女萝力弱难逢地，桐树心孤易感秋。

莫怪当欢却惆怅，全家欲上五湖舟。
和普公赋东园十题其一撷芳亭
梅尧臣（宋代）

结宇东园中，种花待春风。
口歌金缕衣，手折枝上红。
今日映绿发，他年羞青铜。
梁州令（同前）
晁补之（宋代）

二月春犹浅。去年樱桃开遍。今年春色怪迟迟，红梅常早，未露胭脂脸。

东君故遣春来缓。似会人深愿。蟠桃新镂，双盏相期，似此春长远。
鹧鸪天·梦草池塘春意回
佚名（宋代）

梦草池塘春意回。巧传消息是寒梅。北枝休羡南枝暖，凭仗东风次第开。酥点萼，粉匀腮。未攀已得好香来。西邻且莫吹羌笛，留待行春把酒杯。
至日怀族子廷光 其二
朱次琦（清代）

及尔一挥手，临风空断肠。乾坤余聚散，身世阅苍茫。

朔吹零孤馆，江声碎夕阳。愁心惊晚序，连夜梦河梁。
过东坡坟
田锡（清代）

富贵一场春夜梦，文章万斛冷云泉。
英魂返却眉山秀，依旧春风草木天。
屏风山寻范石湖所题空明洞壶天观慨然有作
李宗瀚（清代）

隔江敞云屏，近有沧湾绕。壶中别天地，日月自昏晓。

邃宇谢棼楣，乔基拥城堡。我从七星外，笑指天囷小。

深入三昧门，闯出大罗表。下界烟濛濛，始学鸾骖矫。

蛮荒囿耳目，谁复恣幽讨。坐令糖霜户，据此冰霞岛。

煨尘黕四壁，拿龙失麟爪。岂惟玷贞白，文字荡如扫。

大雅今寂寥，长怀石湖老。
夜合花二绝·其一
李东阳（明代）

夜合枝头别有春，坐含风露入清晨。
任他明月能相照，敛尽芳心不向人。
永嘉上浦馆逢张八子容（一题作永嘉浦逢张子容客卿）
孟浩然（唐代）

逆旅相逢处，江村日暮时。众山遥对酒，孤屿共题诗。

廨宇邻蛟室，人烟接岛夷。乡园万馀里，失路一相悲。
不系舟渔者陈子上自号
张翥（元代）

本来无系亦无舟，随意江湖可漫游。纵遣西风吹水外，不妨明漫烂沙头。

人情平地波澜起，身世虚空日夜浮。安得从君归把钓，只将吾道付沧洲。
浮世
叶茵（宋代）

浮世即浮家，书车与钓车。
梦中行熟境，尘外立生涯。
篱落千丝柳，池塘两部蛙。
儿曹问家事，{左禾右罢}隔田花。
绍兴以后祀五方帝六十首
佚名（隋代）

贰觞具举，承神嘉虞。
神具醉止，眷焉化都。
我几方新，我亩伊殖。
时阳时雨，翳神之力。
系乐府十二首·古遗叹
元结（唐代）

古昔有遗叹，所叹何所为。有国遗贤臣，万事为冤悲。
所遗非遗望，所遗非可遗。所遗非遗用，所遗在遗之。
嗟嗟山海客，全独竟何辞。心非膏濡类，安得无不遗。
九月刘苏州携酒过寄寄堂席上作
郑善夫（明代）

今辰何辰我对酒，烂醉却为刘苏州。佳肴佳乐见君意，美境美人忘我忧。

百年清话肺腑露，三江长望风烟流。出门高下远天泪，去燕来鸿何所求。
书与士瞻上人十首
仇远（元代）

宦海漂流四十年，老来默默守吾玄。
艰危颇得文章力，嫁娶各吾儿女缘。
白饭充肠聊当肉，好书到手不论钱。
閒心嬾作邯郸梦，乐取西窗一枕眠。
塞上曲
张至龙（宋代）

匣里干将午夜鸣，碧油幢下梦魂惊。
沙场燐火风吹起，半在骷髅眼底明。
怀仙歌
李白（唐代）

一鹤东飞过沧海，放心散漫知何在。
仙人浩歌望我来，应攀玉树长相待。
尧舜之事不足惊，自馀嚣嚣直可轻。
巨鳌莫载三山去，我欲蓬莱顶上行。
春日田园杂兴
翁自适（宋代）

鸦趁犁翻争啄食，蜂黏絮落苦贪香。
乾元节群臣祝寿小人无位以诗继之
李覯（宋代）

帝命当敷佑，民生有厥初。
千秋唐节日，万国禹朝车。
韶美笙镛外，需亨饮食馀。
神仙似姑射，梦想即华胥。
嘉会诚难得，愚忠敢自疎。
古人谁最寿，无逸在周书。
挽溪园周知郡
王义山（宋代）

记得年时试别头，得君引我上瀛洲。
当场独步眇余子，好手先拈第一筹。
锦水曾寻香戟梦，洪崖去伴赤松游。
瓣香遥致生刍敬，渺渺螺川涕泗流。
汾州北席里石氏节妇
陈旅（元代）

北里高楼昼掩扉，水铜光冷上苔衣。寸心誓比南山石，汾水秋风雁不飞。
早春寄怀
李建勋（唐代）

家山归未得，又是看春过。老觉光阴速，闲悲世路多。

风和吹岸柳，雪尽见庭莎。欲向东溪醉，狂眠一放歌。
登黄鹤楼
张咏（宋代）

重重轩槛与云平，一度登临万想生。
黄鹤信稀烟树老，碧云魂乱晚风清。
何年紫陌红尘息，终日空江白浪声。
莫道安邦是高致，此身终约到蓬瀛。
春寒，林仲偕从弟过鹿，酒中述游迹并庚子在京时事；歌以寄之
洪繻（清代）

我尝楼头望沧海，长恨怀抱不得开！春寒连日风和雨，忽闻客自山中来。

客楼诗酒纵谈宴，彷佛高、李登吹台。眼前吐气无蓬莱，抵掌大块如尘埃。

就中一人自远至，行尽中原万里地。西拂华岳、东泰山，北沿黄河、南淮、泗。

太行秋色马头来，吴苑晓霜襟面渍。朝浮淮水江水舟，夕宿焦山金山寺。

半渡闻得广陵钟，六桥看得西湖芰。吊古屡酣燕市歌，感时直下雍门泪。

酒半为我谈帝京，巍巍宫阙妖狐鸣。风声鹤唳无人色，戈船纷到西洋兵。

将军死绥天子去，关河咫尺无由行。鬼火燐燐照白骨，虎牙戛戛腾阴坑。

君也万死寄一生，先时蹑屩出昌平。惊魂未定更浪迹，到处访古停行旌。

驻骖才听华亭鹤，挂席去狎扶桑鲸。壮哉风涛万里程，可怜尘事无一成！

君谈未已我长叹，世途于今是极乱。东西夷夏溃长防，南北河山归糜烂。

吾台已付弱水沈，中邦亦共破舟看。纵觉黄图终崛兴，不免黑风此吹散。

中宵难著祖生鞭，空听鸡声号至旦。酒间慷慨欲悲歌，门外风多更雨多。

北斗沈天夜滂沱，我歌斫地君则那。君家诗思况如涌，大山、小山能唱和。

其一中原历险远，其一海外历惊波。眼里多少舞天魔，流露诗间即楚骚。

他日示我一尺卷，下倾沧海上银河。
失鹤
白居易（唐代）

失为庭前雪，飞因海上风。九霄应得侣，三夜不归笼。

声断碧云外，影沉明月中。郡斋从此后，谁伴白头翁。
送外赴蜀
陆懿淑（清代）

忍攀杨柳繫征鞍，男子桑蓬逸处难。儿代课书休寄忆，亲能勿药便平安。

连云蜀栈千寻上，捧日皇途一例看。领袖功名应不远，他年禄养好承欢。
象弈各有等级四绝品四人高下
文天祥（宋代）

射虎将军发欲枯，茫茫沙草正迷途。
小儿谩取封侯去，还是平阳公主奴。
次韵曾后俊臣即事
释绍嵩（宋代）

柳暗人家水拍堤，人家随处有柴扉。
草中白道穿村去，门外黄尘扑面飞。
返照未沉僧独往，暮山时见鸟双归。
风从北户来披拂，暗递花香入客衣。
湖州歌九十八首 其四十四
汪元量（宋代）

篷窗倚坐酒微酣，淮水无波似蔚蓝。
双橹咿哑摇不住，望中犹自是江南。
周可山风鉴独步江东别几三十年邂逅金陵写怀奉赠
曹伯启（元代）

白下有遗叟，栖迟周可山。立谈千古意，坐占一生閒。

净拭妍蚩鉴，高标义利关。逢君常自愧，衰谢不知还。
袭美初植松桂偶题
陆龟蒙（唐代）

轩阴冉冉移斜日，寒韵泠泠入晚风。

烟格月姿曾不改，至今犹似在山中。
寄题徐季叔桂香亭
孔武仲（宋代）

淮县筑居好，桂亭牵兴长。
偶分岩下影，别有月中香。
潇洒欺松竹，严凝耐雪霜。
从君酌樽酒，岁晚玩幽芳。
闷怀
朱淑真（宋代）

黄昏院落雨潇潇，独对孤灯恨气高。
针线懒拈肠自断，梧桐叶叶剪风刀。
谒金门（送康伯桧）
张元干（宋代）

清光溢。影转画檐凉入。风露一天星斗湿。无云天更碧。

满引送君何惜。记取吾曹今夕。目断秋江君到日。潮来风正急。
赤嵌竹枝词 其六
孙霖（清代）

禾间新搆认农家，遗意犹传毗舍耶。报赛秋成联士女，春来已验刺桐花。
舟檥娥祠敬留二绝
吴潜（宋代）

孝娥何意要垂名，重在天伦一命轻。
若订汉家彤史传，淳于公女尚偷生。